Beurtkrag: Só raak dit jou naweek | Netwerk24
Beurtkrag: Só raak dit jou naweek
Deur Hanlie Stadler 15 Maart 2019 14:27
Daar is baie slegte nuus vir rugbykykers, wie se besige sportnaweek dalk deur beurtkrag onderbreek gaan word.
Verwag beurtkrag tot minstens Woensdag toe.
Eskom het Vrydagmiddag aangekondig dat fase 2-beurtkrag nog tot Sondag gaan geld. Fase 2 is Donderdag en ook Vrydag ingestel.
Die nutsmaatskappy sê sy opwekkingsvermoë is onder druk weens kragstasies wat onklaar geraak het. Hy moet ook sy voorraad diesel en water – wat albei gebruik word om rugsteun-kragstasies te bedryf – “bestuur”.
Eskom wil diesel en water bespaar ten einde die risiko van beurtkrag in die week te verminder.
Die vooruitsig vir die hele volgende week is ’n hoë risiko van beurtkrag en tot in die middel van die week kan fase 1 of 2 geld.
Fase 2 geld Vrydag na verwagting tot 23:00.
Eskom vra om verskoning vir die ongerief en sê beurtkrag is ’n manier om te keer dat die hele kragstelsel in duie stort.
“Ons vra inwoners en ondernemings steeds om krag spaarsaam te gebruik in hierdie tyd. Skakel geisers asseblief af, asook nie-noodsaaklike beligting en toestelle om die vraag na krag te verminder.”
Uitsendings van Superrugby-wedstryde soos die Leeus teen die Rebels (15:05) en Sesnasie-wedstryde soos Italië teen Frankryk (14:30), Wallis teen Ierland (16:45) en Engeland teen Skotland (19:00) word geraak, asook die eendag-krieketwedstryd tussen Suid-Afrika en Sir Lanka op Nuweland (13:00).
Sportliefhebbers met toegang tot stromingsdienste soos DStv Now word aangeraai om seker te maak hul selfone of tablette is ten alle tye gelaai en het genoeg data om die wedstryde te kan stroom. Die meeste selfoontorings het wel rugsteunbatterye, maar die opvangs is soms swakker.
Meer oor: Eskom | Suid-Afrika | Krag | Ligte | Beurtkrag